**Forslag til nye vedtekter for**

**RASELAGET FOR GRÅ TRØNDERSAU** (versjon 24.04.22)

**Kapittel 1. Konstitusjon**

 §1. Lagets navn er Raselaget for grå trøndersau (org.nr 993419621).

 § 2. Laget er et interesselag for grå trøndersau. Laget er ideelt og selveiende, og dets kapital og driftsmidler etableres gjennom medlemskontingenter, private og offentlige midler og bidrag. Laget skal samarbeide med Norsk Sau og Geit (NSG) og NIBIO v/Norsk Genressurssenter om avl og økonomi.

 § 3. Laget er åpent for alle som eier sau som er innenfor den vedtatte rasestandard eller som har interesse for grå trøndersau og som vil arbeide for lagets formål. Familiemedlemskap gir stemmerett på årsmøtet.

Andre interesserte kan tegne støttemedlemskap uten stemmerett, men med møterett til årsmøtet. Medlemskapet er personlig.

**Kapittel 2. Formål**

 § 4. Laget har to hovedformål:

 1: Drive avl på grå trøndersau i samsvar med vedtatt rasestandard og avlsplan

 2. Arbeide for bedre økonomi for de som driver med grå trøndersau

**Kapittel 3. Årsmøtet**

§ 5. Årsmøtet er lagets øverste organ. Årsmøtet samles etter innkalling en gang i året, innen utgangen av mars måned. Lederen kaller inn til årsmøtet.

Sted og dato for årsmøtet skal meddeles medlemmene senest 6 uker før årsmøtet. Årsmøtet kan treffe vedtak i saker som er meldt skriftlig til styret senest 4 uker før fastsatt årsmøtedato, og medtatt på saksliste utsendt til medlemmene 2 uker før årsmøtet.

Stemmerett har de medlemmer som har betalt kontingenten for inneværende år, før årsmøtet settes.

Et medlem kan la seg representere av fullmektig med skriftlig fullmakt. Fullmektig kan representere inntil to medlemmer.

Årsmøtet settes direkte av de frammøtte stemmeberettigete medlemmene, og er vedtaksført når det er kalt inn på lovlig måte.

§ 6. Årsmøtet skal:

* Velge møteleder og referent
* Godkjenne innkalling, fullmakter og sakliste
* Velge to medlemmer til å underskrive protokollen
* Behandle og godkjenne årsmeldingen for siste år
* Behandle og godkjenne siste års regnskap
* Vedta handlingsplan for inneværende år
* Vedta revidert budsjett for inneværende år, herunder medlemskontingent og styrehonorar
* Vedta budsjett for neste år
* Behandle innkomne saker
* Velge leder
* Velge 2 styremedlemmer og ett varamedlem
* Velge 1 medlem for 3 år og 1 varamedlem for 1 år til valgkomiteen.
* Behandle den øvrige sakslisten

Vedtak fattes med simpelt flertall når annet flertallskrav ikke er spesielt nevnt i vedtektene. Ved skriftlig avstemming blir blanke stemmer ikke regnet med. Ved likt stemmetall har møtelederen dobbeltstemme. Dette gjelder ikke ved valg.

Hvis ingen av kandidatene ved valg får mer enn halvparten av stemmene skal det holdes omvalg. Blir stemmetallet likt i andre valgomgang avgjøres valget ved loddtrekning mellom de to. Det skal holdes skriftlig valg på leder. Øvrige verv kan velges ved akklamasjon.

Rasestandarden kan endres av årsmøtet dersom endringene oppnår 2/3 flertall blant de frammøtte med stemmerett. Vedtektsendringer skal fattes med 2/3 flertall blant de frammøtte med stemmerett.

 § 7. Det kan avholdes ekstraordinært årsmøte når styret vedtar det, og det skal avholdes ekstraordinært årsmøte når ¼ av medlemmene eller minst 25 medlemmer skriftlig fremsetter krav om det overfor styret. For ekstraordinært årsmøte gjelder de samme frister og regler for øvrig som for ordinært årsmøte.

**Kapittel 4. Styret**

§ 8. Styret skal bestå av leder og 4 styremedlemmer og ha 2 varamedlemmer, en av dem med møteplikt. Bare medlemmer av laget er valgbare. Styret bør ha medlemmer av begge kjønn og fra ulike landsdeler.

§ 9. Styrets leder velges for 1 år. Styremedlemmer velges for 2 år. Styret konstituerer seg selv med nestleder, kasserer og 2 styremedlemmer. 2 styremedlemmer og ett varamedlem er på valg hvert år, slik at kontinuitet oppnås. Ved behov kan styremedlemmer velges for ett år for å oppnå denne fordelingen. Styrets leder og medlemmer kan gjenvelges uten begrensning.

Revisoren og/eller regnskapsfører utpekes av styret, er ikke medlem av styret og behøver ikke å være medlem av laget, men har møte- og talerett på årsmøtet. Revisoren skriver en kommentar til regnskapet.

§ 10. Styret er beslutningsdyktig når minst tre medlemmer er til stede. Ved stemmelikhet i styret teller lederens stemme dobbelt.

§ 11. Etter retningslinjer fra årsmøtet skal styret:

* Arrangere årsmøte, legge fram årsmelding, revidert regnskap og forslag til budsjett og arbeidsplaner for inneværende og neste år
* Lede avlsarbeidet i samsvar med vedtekter, avlsplan og vedtatte budsjett
* Kreve innbetaling av medlemskontingent
* Inngå avtale med NSG og ev. andre institusjoner om økonomisk, praktisk og faglig støtte
* Sammen med NSG sørge for opplæring av kåringsdommere
* Gjennomføre andre saker som årsmøtet pålegger styret

Blant styrets oppgaver er det å arrangere kurs/samlinger med fokus på avl på grå trøndersau en særdeles viktig oppgave. Styret skal også sørge for å gjøre kunnskapen om grå trøndersau tilgjengelig på dertil egnede sider/steder. Styret kan også ta opp andre saker som vedrører grå trøndersau og produkt av denne produksjonen.

 § 12. Styret kan oppnevne og delegere enkeltoppgaver til personer eller utvalg/prosjektgrupper de finner nødvending for lagets arbeid. Styret står ansvarlig for alle vedtak som fattes av slike.

 § 13. Det skal føres protokoll fra styremøtene. Protokollen skal være tilgjengelig for lagsmedlemmene.

**Kapittel 5. Valgkomité.**

 § 14. Valgkomiteen består av 3 medlemmer som velges for 3 år. Etter tredje år trer man ut av komiteen. Det til enhver tid lengstsittende medlem leder komiteen. Det påhviler valgkomiteens leder å kalle inn til første møte i komiteen. I tillegg til de tre faste medlemmene velges en vara for ett år. Valgkomitéen innstiller på kandidater til nytt styre og valgkomiteen, samt foreslår godtgjøringer/honorarer til tillitsvalgte. Det skal bestrebes at begge innstillingene kan følge årsmøtepapirene.

**Kapittel 6. Drift**

 § 15. Godtgjørelser/honorarer til styret fastsettes av årsmøtet. Ved særlig arbeidskrevende oppgaver, utover beskrivelsen av arbeidsoppgaver for det enkelte verv, kan styret vedta unntak fra denne regel. Styret avgjør selv hva som kan kalles «særlig arbeidskrevende oppgaver».

Dokumenterte utgifter som styrets medlemmer eller andre har, og som er knyttet til oppgaver utført for laget, skal dekkes av laget i henhold til bilag.

 § 16. Laget kan til enhver tid vedta løst eller fast samarbeid med andre lag og organisasjoner, og vedta medlemskap i andre lag og organisasjoner. Samarbeid og medlemskap som binder eller forplikter laget, skal vedtas av årsmøtet med minst 2/3 flertall. Annet samarbeid kan vedtas av styret.

**Kapittel 7. Andre bestemmelser**

§ 17. Laget kan utnevne æresmedlemmer. Personer som har gjort en ekstraordinær innsats over tid kan utnevnes til æresmedlemmer av laget. Kandidater til æresmedlemskap kan foreslås av enkeltmedlemmer eller styret. Skriftlig forslag på kandidater sendes styret, som behandler og vedtar æresmedlemskap.

**Kapittel 8. Opphør**

§ 18. Vedtak om lagets opphør krever ¾ flertall på årsmøtet, og krever samtidig at over halvparten av medlemmene er til stede på møtet. Dersom ikke halvparten av medlemmene er til stede på møtet skal vedtak om opphør behandles av nytt årsmøte, tidligst som ekstraordinært årsmøte avholdt 1 måned etter første vedtak om opphør, og etter skriftlig innkalling til medlemmene umiddelbart etter første vedtak om opphør. Gyldig vedtak om lagets opphør fattes med 3/4 flertall av de frammøtte stemmeberettigede i dette årsmøtet.

Ved opphør skal lagets midler, andre verdier og eiendeler, samt alle dokumenter tilfalle NSG.

**Kapittel 9. Endringer**

§ 19. For å endre disse vedtektene kreves 2/3 flertall av de stemmeberettigede på årsmøtet jfr. § 5. Unntaket er §§ 2 og 19, som ikke kan endres.